《同潜道人登会稽山谒禹陵》
清代·俞明震

漾舟寻禹穴，百里同春风。桑麻翳平野，钩画千渠通。

蕞尔海东隅，乐利神所钟。千山拥藜杖，扶我入清雄。

俯惊岩壑奇，始悟积水空。在德非馨香，辟此五亩宫。

幽怀忽整肃，万籁皆笙镛。烟云到海尽，浩荡思神功。

道人精地学，纵览登炉峰。桑田变沧海，此理焉能穷。

滔天来日难，蚁磨随西东。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。